BODOLAND रादाब – बिजनी, 05 जुन : सक्रुबारखालि मोनानि फ्राय 7:30 रिंगासो समाव सासे कभिड पजिटिभ थानाय बिमानि गोरबोनिफ्राय जोनोम जादों सासे हौवासा गथ’। चिरां जिल्लायाव थानाय जोहोलाव सोमब्ला बसुमतारी सरकारि देहा फाहामसालियाव कभिडजों सन्देरजानाय सासे बिमाया सासे हौवासा गथ’ जोनोम होयो। देहा फाहामसालिनि फारसेनिफ्राय मिथिहोनाय बादिब्ला सिगांनिफ्रायनो कभिड पजिटिभ जानानै देहा फाहामसालियाव फाहामथायनि थाखाय थिसन्नाय जादोंमोन मनिसा बसुमतारी(20) मुंनि गथ’सानि बिमाखौ। कभिडनि प्रट’कलखौ मानिनानै सानै देहा फाहामगिरि फारियै जितुमनि दास, मेहेदि हासान आहमेद आरो साथाम नार्स फारियै पपी हाजरिका, सान्ति लता धन आरो मिनि ब्रह्मआ PPE Kit गाननानै जोनोम होनायाव आबुङै हेफाजाब खालामो। जोनोम जानायनि इसे उनावनो गथ’साखौबो रेपिड एन्टिजेन टेस्ट खालामदोंमोनब्लाबो नेगेटिप ओंखारो होनना देहा फाहामसालिनि फारसेनिफ्राय मिथि होदों। दासान्दि बिमा आरो गथ’साया गाहाम हालोदाव दं होन्ना मिथिनो मोन्नाय जादों।